**Эссе.**

**Минем педагогик осталыгым.**

...Хыялымда мәктәп елларына кайтам. Мәктәп еллары! Аны өзелеп сагына күңел кыллары... Укытучыларыбыз чын күңелдән яратып, төпле белем бирделәр, безнең белән экскурсияләргә йөрделәр, концерт-спектакльләр куйдылар, кызыклы кичәләр оештырдылар, безнең белән биеделәр, җырладылар. Ә без, һәр язда энҗе чәчәкләренең ак таҗларыннан зур бәйләм ясап, аларга бүләк итә идек. Рәхмәт әйтеп алсалар да, табигатьне рәнҗетмәскә, чәчкәләрне күпләп өзмәскә кушалар иде.

Бигрәк тә рус теле укытучым Райдә апага ихтирамым зур иде. Юк кына дөрес җавабыбызга да сабыйларча сөенә, белмәвебезгә чын күңелдән көенә, безне үсендереп укыта иде чибәр апабыз. Укытучыларым, бигрәк тә шигъри җанлы,белемле, яраткан мөгаллимәм Райдә апа миндә укытучы һөнәренә мәхәббәт уятты.

Туган авылымда яшәүче олы апам белән төп нигезебезнең җылысын саклаучы энем – укытучылар,улым, кызым, киленем, киявем, дусларым – югары белемле педагоглар, гомер юлдашым да Укытучы иде...

28ел балаларга татар теле һәм әдәбиятын укытам. Минем бурычым – гыйлемле, туган телен, җирен, илен хөрмәт итүче шәхес тәрбияләү.

Тел ул – байлык. Аны кулланырга өйрәтү – минем максатым. Укучыларымны үз туган теле белән горурланырга, аның матурлыгын сиземләргә өйрәтәм.

Бүгенге көн таләпләре катгый: бала заманнан артта калырга тиеш түгел. Ә укытучы шул таләпләргә туры килерлек итеп эшләгәндә генә максатына ирешә ала. Шуңа күрә яңа технологияләрне үзебезгә камил белергә кирәк. Шактыйларын үземнең эшчәнлегемдә уңышлы гына файдаланам да. Төркемнәрдә эшләү алымы – иң яратып кулланылганы. Укучыларым бер-берсенең уй-фикерләрен тыңларга, уртак эшләр башкарырга, эшләгән эшләренә бәя бирергә өйрәнәләр анда. Матур итеп сөйләп, үз фикерләрен курыкмыйча әйтеп, кеше ялгышларын күреп, шуларны төзәтә-төзәтә үсешкә ирешә алар.

Кечкенә сыйныфларда уен-дәресләр, урта звенода практикум-дәресләр, проектлар яклау, югары сыйныф укучылары өчен әңгәмә-дәрес, конференция, семинарлар үткәрү, презентацияләр эшләү уңышлы нәтиҗә бирә.

Укучылар үзара фикер алышкан, бәхәсләшкән, иҗат иткән, мөстәкыйль карарлар кабул иткән дәресләрне иң яхшы дәресләрем дип саныйм.

Минем методик алымым: “Укучыларның иҗади сәләтен үстерү”.

Укучының мөстәкыйль фикер йөртә белүен, сүз сәнгатеннән файдалана алуын, дөньяга карашын язган иҗади эшләре аша тоярга тырышам.

Бәйләнешле сөйләм телен үстерү дәресләре алдыннан экскурсия-дәрес үткәрергә яратам. Май аенда Нарат Елгабызга барабыз. Әнә, уртасында көзгедәй ялтырап ята торган түгәрәк күл, кырыйларында төз наратлар, мәңге яшел чыршылар, сылу ак каеннар. Ә гөмбәләре! Сайрар кошлары!

Көзен авыл уртасындагы зират күленең сихри матурлыгына сокланабыз. Бу күл “алтын” балыклар, ап-ак казлар, чуар-чабар үрдәкләре белән гөж килеп кайнап тора. Җитмәсә, әнә, бу күлгә челән дә, матурлык өстенә матурлык өстәп, кунак булып килгән.

Иҗади эшләүче укытучы беркайчан да дәрестәге күнегүләр белән генә чикләнми, шуңа да мин үз укучыларымның сәләтенә һәм мөмкинлекләренә туры килә торган биремнәрне, методик алымнарны башка дәреслек һәм кулланмалардан да сайлап алам.

Минемчә, иҗади фикерли белү – теләсә нинди җәмгыятьтә иң кыйммәт бәяләнүче сыйфат. Иҗади сәләтлеләр үсеше – милләт, ил мактанычы.

Элегрәк елларда “Көмеш кыңгырау” газетасының “Яшь хәбәрче” таныклыгын алган укучыларыбыз байтак. “Ялкын” журналы, “Көмеш кыңгырау”, “Якты юл” газетасы үткәргән чараларда күп катнаштык. Сафиуллина Илүзәнең “Яз сулышы”, Сафиуллина Румиянең “Җәй кызы”, Дәүләтшина Айсылуның “Айсылу әкиятләре”, Минаханова Лилиянең “Коелган таҗлар”, Әгъзәмова Алиянең “Хыял”, Садыйкова Алсуның “Күчтәнәч” җыентыкларын “бастырып чыгардык”.

Иҗатта уңышка ирешкән укучыларыбыз тормышта да югалып калмадылар, һөнәрләрен иҗат белән бәйләделәр: Асылова Ләйсән – Азнакай телевидениесе дикторы, Вәлиуллина Илсөя –Чаллы телевидениесендә журналист, Сәхәбиева Алинә – Чаллы мәктәбендә татар теле һәм әдәбияты укытучысы, һ.б.

“Алтын каләм” республика фестиваленә районнан иң беренчеләрдән булып бару бәхетенә укучым Асылова Ләйсән лаек булды һәм III дәрәҗә диплом белән бүләкләнде. Республика фестивалендә Шәрәфиева Айгөл белән Шакирова Алинә дә уңышлы гына чыгыш ясадылар. Бер укучым “Кече матбугат”халыкара яшьләр фестивалендәIII дәрәҗә дипломга лаек булды.

Ялгыз калган чакларымда мәктәпне тәмамлаган укучыларымның иҗат эшләрен укып утырырга яратам, менә укучыларым – улымның, кызымның, киленемнең шигырьләре, әкиятләре, сочинениеләре, менә бүтән укучыларымныкы... Нинди газиз, “бөек сәнгать әсәрләре” болар минем өчен, балаларның эчкерсез күңел чагылышлары... Минем гомер агышларым, табышларым.

Безнең балаларыбыз тиз үсә. Тик шуны истә тотарга кирәк: бүген без сәләт, омтылышларын үстерергә ярдәм иткәндә генә, алар мөстәкыйль яши, тормышта яңа үрләр яулый ала. Сәләтле балаларны эзләү, табу һәм тәрбияләү – педагогик осталыгым. Талантлы яшьләр – җәмгыятьнең төп байлыгы. Һәр бала үзенчә талантлы.